钦定古今图书集成/明伦汇编/氏族典/第432卷 > 赵惟章
## 钦定古今图书集成/明伦汇编/氏族典/第432卷 > 赵惟章

按《蒙阴县志》：“惟章崇祯国变，投火死。”

《魏志王朗传》注：“薛夏，天水人。天水旧有姜、阎、任、赵四
姓，常推于郡中。而夏为单家，不为降屈，四姓欲共治
之，夏乃游逸诣京师，太祖甚礼遇之。”

《北齐书。崔㥄传》：㥄每以籍地自矜，谓卢元明曰：“天下
盛门，惟我与尔，傅崔赵李何事者哉？”崔暹闻而衔之。
《唐书萧颖士传》，颖士尝兄事元德秀，而友殷寅、颜真
卿、柳芳、陆据、李华、邵轸、赵骅。时人语曰：“殷颜柳陆，李
萧邵赵，以能全其交也。”

《宋史南唐世家》：江南自后汉以来，民间有服玩侈靡
者，人询之，必对曰：“此物属赵宝子。”又煜之妓妾尝染
碧，经夕未收，会露下，其色愈鲜明，煜爱之。自是宫中
竞收露水，染碧以衣之，谓之“天水碧。”及江南灭，方悟
赵，国姓也；宝，年号也；天水，赵之望也。

《续文献通考》：“元顺帝至元三年，伯颜请杀张、王、刘、李、
赵五姓汉人，帝不许。